钦定古今图书集成/明伦汇编/官常典/第723卷 > 李彦仙 贾何 阎平 赵成
## 钦定古今图书集成/明伦汇编/官常典/第723卷 > 李彦仙 贾何 阎平 赵成

按《宋史忠义传》：“彦仙，字少严，初名孝忠，宁州彭原人，
徙巩州。有大志，所交皆豪侠士，闲骑射，家极边，每出
必阴察山川形势，或瞷敌人纵牧，取其善马以归。尝
为种师中部曲，入云中，获首级，补校尉。靖康元年，金
人犯境，郡县募兵勤王，遂率士应募，补承节郎。李纲宣抚两河，上书言纲不知兵，恐误国。书闻，下有司追”
捕，乃亡去，易名彦仙。以效用从河东军谍金人还，复
补校尉。河东陷，彦仙拔归，道出陜，以兵事见守臣李
弥大。弥大与语，壮之，留为裨将，戍殽、渑间。金人再犯
汴，永兴帅范致虚合西兵入援，彦仙遮说曰：“殽、渑道
隘，难以众进，不若分兵而前，留其半于陕，可为后图。”
致虚怒其阻众，罢遣之。师至千秋府，果败，官吏皆遁。
时彦仙为石壕尉，坚守三觜，民争依之。下令曰：“尉异
县人，非如汝室墓于是。今尉为汝守，若不悉力，金人
将尸汝于市。”众皆奋。金人攻三觜，彦仙战佯北，金人
追之，㐲发掩杀千计，分兵四出，下五十馀壁。初，金人
得陜，用降者守之，使招集散亡。彦仙阴遣士厕其间，
金人不觉，乃引兵攻其南郭，夜潜师薄东北隅，所纳
士内应，噪而入，复陕州。乘胜渡河，列栅中条诸山，旁
郡邑皆响附，分遣邵云等下绛、解诸邑。吏行文书请
州印章，彦仙曰：“吾以尉守此，第用吾印。”事闻，上谓辅
臣曰：“近知彦仙与金人战，再三获捷，朕喜而不寐。”即
命知陕州兼安抚使，迁武节郎、阁门宣赞舍人。彦仙
蒐军实，增陴濬湟，益为战守备，尽取家属以来，曰：“吾
以家徇国，与城俱存亡。”闻者感服。邵兴在神稷山，以
其众来，愿受节制。彦仙辟兴统领河北忠义军马，屯
三门，后赖其大复虢州。金将乌鲁撒拔再攻陕，彦仙
极力御之，金人技穷而去。三年，娄宿悉兵自蒲、解大
入，彦仙伏兵中条山击之，金兵大溃，娄宿仅以身免。
授右武大夫、宁州观察使兼同虢州制置。彦仙度金
人必并力来攻，即遣人诣宣抚使张浚求三千骑，俟
金人攻陜，即空城渡河，北趋晋、绛、并、汾，𢭏其心腹。金
人必自救，乃繇岚、石西渡河，道鄜延以归。浚贻书劝
彦仙“空城清野，据险保聚，俟隙而动”，彦仙不从。娄宿
率叛将折可求众号十万来攻，分其军为十，以正月
旦为始，日轮一军攻城，聚十军并攻，期以三旬必拔。
彦仙意气如平常，登谯门，大作技乐，潜使人缒而出，
焚其攻具，金人愕而却。食尽，煮豆以啖其下，而取汁
自饮，至是亦尽。告急于浚，浚间道以金币使犒其军，
檄都统制曲端将泾原兵来援。端素疾彦仙出己上，
无出兵意。浚幕官谢昇言于浚曰：“金旦暮下陜，则全
据大河，且窥蜀矣。”浚乃出师，至长安，道阻不得进，裨
将邵隆、吕圆登、杨伯孙自外来援，间关伤仆，仅有至
者。彦仙日与金人战，将士未尝解甲。娄宿雅奇彦仙
才，尝啖以河南兵马元帅，彦仙斩其使。至是，使人呼
曰：“即降𢌿前秩。”彦仙曰：“吾宁为宋鬼，安用汝富贵为
命！”彊弩一发毙之。设钩索，日钩取金人舂斮城上，杀
伤相当，守陴者伤夷日尽。金益兵急攻，城陷，彦仙率
众巷战，矢集身如猬，左臂中刃不断，战愈力。金人惜
其才，以重赏募人生致之。彦仙易敝衣走渡河，曰：“吾
不可以身受敌人之刃。”既而闻金人纵兵屠掠，曰：“金
人所以甘心此城，以我坚守不下故也，我何面目复
生乎！”遂投河死，年三十六。金人害其家，惟弟夔子毅
得免。浚承制赠彦仙彰武军节度使，建庙商州，号忠
烈。官其子，给宅一区、田五顷。绍兴九年，宣抚使周辛
请即陕州立庙，名义烈。后以商、陕与金人，徙其庙阆
州。乾道八年，易谥忠威。彦仙颀而长，面严厉不可犯，
以信义治陜，犯令者虽贵不贷，与其下同甘苦，故士
乐为用。有筹略，善应变。尝略地至青涧，猝遇金人，众
愕眙。彦仙依山植疑帜，徐据柳林，解甲自如。金人疑
有伏，引去。彦仙追袭于隘，躏死相枕。关以东皆下，陕
独存。金人必欲下陕，然后并力西向，彦仙以孤城扼
其冲。再逾年，大小二百战，金人不得西。至城陷，民无
二心，虽妇女亦升屋，以瓦掷金人，哭李观察不绝，金
人怒，屠其城，全陜遂没。裨将邵云、吕圆登、宋炎、贾何、
阎平、赵成皆死，并赠官，录其家。